钦定古今图书集成/方舆汇编/职方典/第1484卷 > 《卧龙冈吊诸葛武侯赋》前人
## 钦定古今图书集成/方舆汇编/职方典/第1484卷 > 《卧龙冈吊诸葛武侯赋》前人

嗟西峰之崒嵂兮，乃横峙而为冈。夹二水之渺弥兮，
亦合流而成江。允兹地之秀伟兮，频振衣而徜徉。曰
庄𫏋之裔土兮，匪夫子之故乡。岂前修之或累兮，迺
借名乎南阳。缘破竹于三巴兮，遂耀武于遐方。咄恃
险之百蛮兮，宁知夫《约法》之三章。爰渡泸于五月兮，
寻驻兵于山阳。既慑服于威楚兮，复震叠于永昌。劳
七擒而七纵兮，不欲以猛而胜刚。惟以德而柔远兮，
岂幸功者之可望。不留兵将贻之以安兮，展也王度
之汪洋。垂休泽于百世兮，颂鸿烈于不忘。登故垒而
缅怀兮，嗟水碧而山苍。忆抱膝于《隆中》兮，永啸傲于
羲皇。非隆礼于三顾兮，肯幡然而就汤。旋相投于鱼
水兮，萃精神于一堂。乃立家于荆楚兮，仍开基于蜀
邦。既南徼之鼠窜兮，斯北向而龙骧。作木牛与流马
兮，又何虑乎乏粮？扬旌旗于六出兮，凛八阵之堂堂。
雄辩惊于仲谋兮，妙略服乎周郎。气吞老瞒之奸兮，
势夺司马之强。射张郃于木门兮，摧郝昭于陈仓。掳
前驱之夏侯兮，斩后袭之王双。运神谋之莫测兮，亘
万古而弥光。何史氏之怀怼兮，谓将略之非长。唯天
命之既去兮，故大志之莫偿。抑有数之使然兮，匪人
谋之弗臧。曰论定于千秋兮，与伊吕而颉颃。岂管《乐》
之可俦兮，尚不足于平良。缘先生之穷居兮，由静而
得为学之方。致谨于义利之辨兮，有以陋五霸而乐
三王。识之高而复养之粹兮，宛孔氏之行藏。处足以
包乎千古兮，出欲以正乎三纲。明汉贼之不两立兮，
以顺逆为存亡。斯天讨之所由奋兮，大义之所由彰
矧！宅心栗乎严畏兮，莅政极乎周详。德泽盎如阳春
兮，号令肃乎秋霜。倘三年之不死兮，固足以成一统
之封疆。脱斯民于水火兮，跻斯世于平康。志实足以
相副兮，才允足以相当。何旷达之能兴兮，“何元虚之
能昌？四海何由而分裂兮，苻刘何由而跳梁？噫公志
之能毕兮，宁不有超两汉而媲周商。胡身以劳而瘁
兮，寿以国而戕。兵未至于洛兮，星遽陨于房。兹事理
之不可知兮，独奈何乎彼苍？”嗟乎！公不可作矣，然绩
著于万里之外而不泯，名垂于千载之下而弥香。尚
使人睹河洛而兴思，想遗爱于甘棠。视彼莽、操温懿
之徒，恣暴横于一时，倏影灭而尘飏，又奚啻麒麟之
与犬彘，鸱鸮之与凤凰。